***Tanórán kívüli egyéb foglalkozások lehetőségei***

Az iskola – a tanórai foglalkozások mellett a tanulók érdeklődése, igényei, szükségletei, valamint az intézmény lehetőségeinek figyelembe vételével tanórán kívüli egyéb foglalkozásokat szervez. A foglalkozások helyét és időtartamát az igazgató vagy helyettese rögzíti a tanórán kívüli órarendben, terembeosztással együtt. A foglalkozásokról naplót kell vezetni.

A **tehetséggondozás** keretéül szolgáló csoportokat a magasabb szintű képzés igényével a munkaközösség-vezetők és az igazgató egyeztetése után lehet meghirdetni. Ezek vezetőit az igazgató bízza meg. A foglalkozások időpontjáról és a látogatottságról naplót kell vezetni.

Az iskola **ünnepi műsorainak**, megemlékezéseinek terveit az éves munkaterv tartalmazza a műsor elkészítéséért felelős pedagógus megnevezésével. Az ünnepségeken az iskola tanulói a házirend, az SzMSz és a szóbeli utasításoknak megfelelő öltözékben és rendben kötelesek megjelenni.

A **versenyeken való részvétel** a diákjaink képességeinek kialakítását és fejlesztését célozza. A tanulók intézményi, városi, kistérségi és országos meghirdetésű versenyeken vehetnek részt, szaktanári felkészítést igénybe véve. A meghirdetett országos versenyekre a **felkészítés**ért, a szervezésért, a nevezésért a szaktárgyi munkaközösségek és az igazgatóhelyettes felelősek.

A **felzárkóztatások, korrepetálások** célja az alapképességek fejlesztése és a tantervi követelményekhez való felzárkóztatás. A korrepetálást az igazgató által megbízott pedagógus tartja.

**Mozilátogatás és színházlátogatás** keretében a tanulók évente több művet tekinthetnek meg iskolai keretben. Lehetőség szerint olyan műveket választunk, amelyek a tanulók kulturális, történelmi vagy művészeti ismereteit bővítik, és alkalmasak arra, hogy szakórákon, vagy az osztályfőnöki órán közösen megbeszélve tanulságokkal szolgáljanak az adott korosztály számára. Felelőse a közönségszervező, akit az igazgató bíz meg.

A **zenei kultúra fejlesztése** érdekében kórusfoglalkozásokat hirdetünk az alsó- és felső tagozatosok számára egyaránt, melyeket heti egy alkalommal tart a szakos kollégánk. Külön eseti alkalmakon, meghívott vendégek előadásában komolyzenei előadásokat szervezünk tanulóink számára.

A **tanulmányi kirándulás** az iskolai élet, a közösségek kialakításának és fejlődésének szerves, pótolhatatlan része. Ezért az iskola mindent megtesz a kirándulások igényes és egyben mindenki számára elérhető megszervezése és problémamentes lebonyolítása érdekében.

***A 2020/2021-es tanév tanórán kívüli foglalkozásai:***

* **néptánc (2 csoport)**
* **kerámia (2 csoport)**
* **rajz, grafika**
* **furulya**
* **kürt**
* **zongora**
* **katolikus hittan**
* **Mind Lab 4.4 foglalkozás (játékos kognitív képességeket fejlesztő program)**
* **nyelvvizsga felkészítő csoport (angol)**
* **angol tehetséggondozó csoport**
* **középiskolai felkészítés / matematika**
* **középiskolai felkészítés / magyar**
* **egyéni tantárgyi felzárkóztatások (alsó és felső tagozat)**
* **szivacs kézilabda**
* **kézilabda**
* **futball (3 csoport)**
* **tömegsport**